George Whitehead wil kans aangryp | Netwerk24
Deur Owen Kock 30 Desember 2019 09:09
“Dit gaan glad nie oor hoe lank jy wag om jou kans in die beginspan te kry nie, maar wat jy met daardie geleentheid maak.”
So sê George Whitehead, wat die eerste keer in die Cheetahs se opdrafspan op losskakel ingesluit is. Hulle speel Saterdag ’n Pro14-rugbywedstryd teen Zebre in Parma, Italië.
George Whitehead in die wedstryd teen die Cardiff Blues aan die begin van verlede maand. Hy is vir Saterdag se wedstryd teen Zebre die eerste keer in die Cheetahs se beginspan ingesluit. Foto: Gallo Images
Die 30-jarige Whitehead vervang Tian Schoeman in die beginspan. Hy was in die span se laaste wedstryd op 30 November teen die Ospreys in Neath ’n plaasvervanger, maar het nie speelkans gekry nie.
In die wedstryde voor dit teen onderskeidelik die Cardiff Blues en die Scarlets het hy 13 en 19 minute speelkans gekry toe hy Schoeman vervang het.
Whitehead sê daar is nie noodwendig meer druk op hom omdat hy die eerste keer begin nie. Hy glo elke speler se benadering tot enige wedstryd, of hy nou begin of van die plaasvervangersbank af speel, moet dieselfde wees.
Whitehead en Tian Meyer is die skakelpaar vir die wedstryd.
“Ons rolle is om die tempo van die wedstryd te beheer en dan gaan dit ook daaroor dat ons die regte besluite neem,” sê Whitehead.
Zebre is nie juis een van die sterk spanne in die reeks nie.
Ons sal op ons beurt die geleenthede wat ons skep, moet afrond.
Die Cheetahs het sedert hul toetrede tot die reeks al vier hul wedstryde teen die Italianers gewen.
Whitehead sê hulle sal hulle nie daardeur laat flous nie.
“Zebre is ’n gevaarlike span en die manier hoe hy aanval, sal beheer moet word.
“Ons sal op ons beurt die geleenthede wat ons skep, moet afrond.”
Zebre het Saterdag teen die ander Italiaanse span in die reeks, Benetton, met 25-36 vasgeval.
Die Cheetahs het hul laaste wedstryd (teen die Ospreys) met 18-13 gewen, ná drie agtereenvolgende nederlae teen Connacht, die Scarlets en die Cardiff Blues.
Whitehead glo daardie oorwinning oor die Ospreys het wondere vir die span se selfvertroue verrig.
“Ek dink die oorwinning het die momentum in die regte rigting geswaai.”
Meer oor: George Whitehead | Pro14 | Cheetahs | Griekwas
‘Kapteinskap gee Whitehead selfvertroue’